กระทรวงสาธารณสุข แจ้งความดำเนินคดีผู้ปล่อยข่าวปลอมสร้างความแตกตื่นสถานการณ์โรคปอดอักเสบ จากไวรัสโคโรนาสายพันธุ์ใหม่ 2019
กระทรวงสาธารณสุข แจ้งความดำเนินคดีผู้ปล่อยข่าวปลอมสร้างความแตกตื่นสถานการณ์โรคปอดอักเสบ จากไวรัสโคโรนาสายพันธุ์ใหม่ 2019     นพ.รุ่งเรือง กิจผาติ ที่ปรึกษาระดับกระทรวงและโฆษกกระทรวงสาธารณสุข กล่าวว่า นายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงสาธารณสุข ได้ให้ความสำคัญกับเรื่องการโพสต์ การแชร์ข่าวปลอม ข่าวลวง ที่ทำให้เกิดความตื่นตระหนกในหมู่ประชาชนเกี่ยวกับสถานการณ์โรคปอดอักเสบ จากไวรัสโคโรนาสายพันธุ์ใหม่ 2019 ล่าสุด วันนี้ตนเองได้เป็นตัวแทนกระทรวงสาธารณสุข เข้าร่วมกับหน่วยเฝ้าระวังข่าวลวง ที่ศูนย์ต่อต้านข่าวปลอม ที่กระทรวงดิจิทัลเพื่อเศรษฐกิจและสังคม ซึ่งได้แจ้งความเพื่อให้เจ้าหน้าที่ตำรวจ กองบังคับการปราบปราบการกระทำความผิดเกี่ยวกับอาชญากรรมทางเทคโนโลยี (ปอท.) ดำเนินการเอาผิดกับผู้ปล่อยข่าวปลอมที่ตรวจพบเบื้องต้น 7 ราย ขอย้ำประชาชนอย่าส่งข้อมูลข่าวสารหากไม่แน่ใจแหล่งที่มา เพราะจะเป็นการขยายข้อมูลเท็จที่ทำให้เกิดความตระหนกเกินความจริง ซึ่งไม่เป็นผลดีต่อตัวเองและประเทศชาติ และยังมีความผิดตามพระราชบัญญัติคอมพิเตอร์หากประชาชนอยากทราบข้อมูลจริงที่ได้รับการยืนยันแล้วทั้งหมด เกี่ยวกับเชื้อไวรัสโคโรนาสายพันธุ์ใหม่ สามารถโทรสอบถามสายด่วนกรมควบคุมโรค โทร 1422 หรือดูรายงานสถานการณ์ทั้งในและต่างประเทศได้ทางเว็ปไซต์กรมควบคุมโรคได้ตลอด 24 ชม.